### NN 6/2024 (15.1.2024.), Presuda Visokog upravnog suda Republike Hrvatske poslovni broj: Usoz-34/2022-10 od 11. prosinca 2023.

VISOKI UPRAVNI SUD REPUBLIKE HRVATSKE

115

PRESUDA

Visoki upravni sud Republike Hrvatske u vijeću sastavljenom od sutkinja toga suda Snježane Horvat-Paliska, predsjednice vijeća, dr. sc. Sanje Otočan, Gordane Marušić-Babić, Ljiljane Karlovčan-Đurović i Blanše Turić, članica vijeća, uz sudjelovanje više sudske savjetnice Ivane Mamić Vuković kao zapisničarke, u postupku ocjene zakonitosti općeg akta u povodu zahtjeva P. P. D., iz V., zastupane po opunomoćeniku M. J., odvjetniku iz S., na sjednici vijeća održanoj 11. prosinca 2023.

presudio je

Ukida se Odluka o nerazvrstanim cestama Grada S. G. klasa: 363-02/12-01/6 urbroj: 2128/03-12-1 od 30. travnja 2012. (»Službeni glasnik Grada Staroga Grada« broj 7/12) te Odluka o izmjeni Odluke o nerazvrstanim cestama Grada S. G. klasa: 363-02/12-01/6 urbroj: 2128-03-19-4 od 10. srpnja 2019. (»Službeni glasnik Grada Staroga Grada« broj 7/19)

Obrazloženje

1. P. P. D. iz V., podnijela je zahtjev za ocjenu zakonitosti Odluke o nerazvrstanim cestama Grada S. G. klasa: 363-02/12-01/6 urbroj: 2128/03-12-1 od 30. travnja 2012. (»Službeni glasnik Grada Staroga Grada« broj 7/12 – dalje Odluka).

2. U zahtjevu, u bitnome, ističe da je na temelju osporene Odluke koja je donesena 2012. te Odluke o izmjeni Odluke o nerazvrstanim cestama od 10. srpnja 2019., u jedinstvenoj Bazi podataka o nerazvrstanim cestama, koja je sastavni dio Odluke, pod oznakom SG130 obuhvaćen i put koji prolazi česticom zemlje 539/3 k.o. V. koja je u njezinom vlasništvu te je privatno vlasništvo proglašeno nerazvrstanom cestom. Nadalje, smatra da je osporena Odluka donesena na temelju pogrešne pravne osnove s obzirom na to da se donositelj pozvao na odredbu članka 109. Zakona o cestama (»Narodne novine« 84/11 dalje ZoC) te odredbu članka 32. Statuta Grada S. G. (»Službeni glasnik Grada Starog Grada broj 12/09. i 3/10. dalje Statut), a iz kojih odredbi ne proizlazi ovlast predstavničkog tijela jedinice lokalne samouprave da donese odluku o nerazvrstanim cestama. Poziva se na sudsku praksu u kojoj je Visoki upravni sud Republike Hrvatske izrazio istovjetno stajalište te predlaže da Sud ukine osporenu Odluku te odredi da Odluka prestaje važiti danom objave presude u »Narodnim novinama«.

3. Donositelj je pozvan da dostavi očitovanje, no očitovanje je dostavio Grad S. G. u kojem navodi da je donositelj, Gradsko vijeće Grada S. G., donesenu Odluku dostavio, sukladno odredbi članka 79. stavka 2. Zakona o lokalnoj i područnoj (regionalnoj) samoupravi (»Narodne novine« br. 33/01., 60/01., 129/05., 109/07., 36/09., 125/08., 36/09., 150/11. dalje ZoLP(R)S) nadležnom Uredu državne uprave u S.-d. županiji radi izvršenja nadzora te da nije zaprimljena nikakva obavijest niti je pokrenut postupak u smislu članka 80. ZoLP(R)S-a. Smatra da je odredba članka 109. ZoC-a valjana pravna osnova za donošenje osporene Odluke, koje stajalište je potvrđeno i u sudskoj praksi. Poziva se na odluku Ustavnog suda Republike Hrvatske broj U-III-2622/21 od 15. veljače 2022 te na odredbu članka 131. ZoC-a, koju Ustavni sud Republike Hrvatske u postupku ocjene suglasnosti s Ustavom nije ukinuo. Ističe da se nerazvrstane ceste upisuju u zemljišne knjige kao javno dobro u općoj uporabi kao neotuđivo vlasništvo jedinice lokalne samouprave bez obzira na postojeće upise u zemljišnoj knjizi. Predlaže da Sud odbaci zahtjev za ocjenu zakonitosti jer podnositeljica nije dostavila pojedinačnu odluku odnosno da zahtjev odbije.

4. U skladu s članom 6. Zakona o upravnim sporovima (»Narodne novine«, 20/10., 143/12., 152/14., 94/16., 29/17. i 110/21. – dalje: ZUS) navedeno očitovanje dostavljeno je podnositelju.

5. Budući da uz zahtjev za ocjenu zakonitosti općeg akta nije priložena pojedinačna odluka, Sud je razmotrio zahtjev u smislu članka 83. stavka 2. ZUS-a, te je po službenoj dužnosti pokrenuo postupak ocjene zakonitosti osporavane Odluke, kao i Odluke o izmjeni Odluke o nerazvrstanim cestama od 10. srpnja 2019., objavljene u »Službenom glasniku Grada Starog Grada«, broj: 7/19. (dalje: Odluka o izmjeni Odluke), dostavljena uz očitovanje Grada S. G.

6. Osporenu Odluku donijelo je Gradsko vijeće Grada S. G. na temelju članka 109. stavaka 1. i 2. ZoC-a te članka 32. Statuta.

7. Članak 109. stavak 1. ZoC-a glasi: jedinica lokalne samouprave uređuje vrste, opseg i rokove izvođenja radova redovitog i izvanrednog održavanja nerazvrstanih cesta te kontrolu i nadzor nad izvođenjem tih radova te propisuje prekršajne odredbe, dok stavak 2. glasi: jedinica lokalne samouprave uređuje zaštitu nerazvrstanih cesta uz odgovarajuću primjenu odredbi članka 45. stavka 1., 2., 4. i 5., članka 49., 51., 54., 57., 58., 60., 61. i 62. ovog Zakona te propisuje prekršajne odredbe.

8. Članak 32. Statuta propisuje ovlasti Gradskog vijeća.

9. Članak 109. ZoC-a ne ovlašćuje jedinicu lokalne samouprave na donošenje odluke o nerazvrstanim cestama, a članak 32. Statuta, samostalno, bez mjerodavnog materijalnog prava, ne može biti osnova za donošenje općeg akta. Ovakav pravni stav ovaj Sud je zauzeo u recentnijim presudama (primjerice poslovni broj Usoz-57/22 od 29. lipnja 2023. ili poslovni broj Usoz-100/23 od 26. rujna 2023.), a odluka Ustavnog suda poslovni broj U-III-2622/21 od 15. veljače 2022. nije primjenjiva u konkretnom predmetu jer se ne radi o istoj činjeničnoj situaciji.

10. Imajući na umu da odredbe ZoC-a i Statuta na temelju kojih je donesena osporena Odluka, nisu valjana pravna osnova za donošenje Odluke, ovaj Sud ju ocjenjuje nezakonitom. Odluka o izmjeni Odluke donesena je na temelju članka 107. i članka 109. ZoC-a te članka 32. stavka 1. podstavka 31. Statuta. Polazeći od netom iznesenog stava da članak 109. ZoC-a nije valjana osnova za donošenje Odluke, ista zakonska odredba nije valjana osnova niti za donošenje Odluke o izmjeni Odluke.

11. Opstanak izmjene ili dopune nezakonite temeljne Odluke nije moguć neovisno o tome što je odredba članka 107. ZoC-a, koji u stavku 3. propisuje da jedinica lokalne samouprave vodi jedinstvenu bazu podataka o nerazvrstanim cestama na svom području, valjana osnova za donošenje navedene izmjene Odluke. Iz ovog razloga i Odluku o izmjeni Odluke ovaj Sud ocjenjuje nezakonitom. Ovo stoga što je navedenom Odlukom o izmjeni Odluke izmijenjen članak 6. Odluke kojim je pobliže uređeno ustrojavanje i vođenje jedinstvene Baze podataka o nerazvrstanim cestama, dok su ostale odredbe Odluke ostale neizmijenjene.

12. Polazeći od utvrđenja da osporena Odluka nije donesena temeljem valjane pravne osnove, na temelju članka 86. stavka 3. ZUS-a, navedeni opći akti su ukinuti. Sukladno odredbi članka 86. stavka 4. ZUS-a ukinuti opći akti prestaju važiti danom objave ove presude u »Narodnim novinama«.

Poslovni broj: Usoz-34/2022-10
 Zagreb, 11. prosinca 2023.

Predsjednica vijeća
 Snježana Horvat-Paliska, v. r.